สังคมข่าวหุ้น
**แรงขายใกล้สะเด็ดน้ำ
18 พ.ย. 2561

เกียรติก้อง ว่องไวยากร
**แรงขายใกล้สะเด็ดน้ำ
**ตลาดหุ้นไทยถูกแรงเทขายอย่างต่อเนื่องตลอดสัปดาห์ที่ผ่านมา วอลุ่มการซื้อขายลดลงเรื่อย ๆ นักวิเคราะห์บางรายมองว่าแรงขายใกล้สะเด็ดน้ำแล้ว  ถ้าดูให้ดีงบไตรมาสที่ 3 ที่ประกาศออกมาก็ค่อนข้างดี โดยเฉพาะหุ้นกลุ่มธนาคารพาณิชย์ ปัจจัยภายในจากการเมืองก็มีความชัดเจน ทั้งรองนายกฯสมคิด และภากร ผู้จัดการตลาดฯ ก็มองว่าเป็นเพียงผลกระทบจากภายนอกประเทศ โดยเฉพาะสงครามการค้าระหว่างสหรัฐฯ กับจีน ที่มีท่าทีว่าทรัมป์จะสามารถตกลงกับจีนได้ในเร็ว ๆ นี้ ดัชนีปลายปีคงได้เห็นการฟื้นตัวไปแตะ 1,750-1,800 จุด  ปีหน้า 1,900 จุด ได้ไม่ยาก
**TTCL ไร้คนดูแล ถูกรายย่อยทิ้งจนราคาดิ่งวอลุ่มก็บางเฉียบ กองทุนไม่รู้ไปอยู่ไหนหมด แม้ว่า ฮิโรโนบุ อิริยา  ประธานกรรมการบริษัทอุตส่าห์ไปหาพันธมิตรใหม่มาแล้ว น้องแมงเม่าก็ยังไม่มั่นใจ เพราะยังไม่เห็นผลงานร่วมกับเจ้าใหม่  ส่วนผลประกอบการถ้าดูให้ดีก็ไม่ได้แย่ในไตรมาสที่ 3 แถมได้งานใหม่ของไทยออยล์ ราคาตอนนี้จะบอกว่าถึงจุดต่ำสุดแล้วหรือยัง คงบอกยาก เพราะไร้เจ้ามือดูแล แถมยังต้องระวังการตั้งสำรอง 2.5 พันล้าน ของโครงการ ROCKSALT อีกด้วย
**กลุ่มอสังหาฯ ใกล้ฟื้น หลังจากโดนมรสุมใหญ่ 2 ลูก ทั้งมาตรการควบคุมสินเชื่อบ้านของแบงก์ชาติ และภาษีที่ดินใหม่ เพราะเอาเข้าจริง ก็ไม่ได้กระทบมากมายอะไร ราคาก็ลงมารับข่าวนี้ไปแล้ว ดังนั้นต่อไปคงเป็นขาขึ้น LH ของเฮียอนันต์ อัศวโภคิน น่าสนใจ โดยเฉพาะยีลด์สูงกว่า 7% ดีกว่าไปซื้อพันธบัตรรัฐบาลที่ให้แค่ 3% เท่านั้น
**STA  ของไวยวุฒิ สินเจริญกุล  ประธานกรรมการบริษัทศรีตรังแอโกรอินดัสทรี อาการยังไม่ดี แม้กำไรไตรมาสที่ 3 จะโตกว่า 200% แต่ราคากลับสวนทาง นักลงทุนกังวลราคายางพารารา แต่เอาแน่เอานอนไม่ได้ ราคาเป้าหมาย  19 บาท
**วันนี้ลุ้น CMC ของนพ.วิเชียร แพทยานันท์ ประธานเจ้าหน้าที่บริหาร บริษัท เจ้าพระยามหานคร เหนือจอง 3 บาท ล่าสุดประกาศจ่ายปันผลระหว่างกาลอัตรา 0.07 บาท ขึ้นเครื่องหมาย XD วันที่ 29 พ.ย.นี้ พร้อมทั้งยังแจ้งงบไตรมาส 3/61 มีกำไรสุทธิ 63.23 ล้านโตกว่าปีก่อนเยอะ  แบบนี้ไม่น่าพลาดแน่นอน
**BJC ของเสี่ยเจริญ แม้งบจะออกมาดีโตกว่า 21% แต่ราคากลับสวนทาง หลังจากหุ้นเพิ่มทุนเข้าไปแล้วก็น่าจะกลับมาดีเหมือนเดิม นักวิเคราะห์เองก็แนะนำซื้อ ราคาเป้าหมาย 66 บาท ใครจะเป็นชาวสวนก็มีโอกาสรับทรัพย์สูง เพราะพื้นฐานหุ้นก็ไม่มีอะไรเปลี่ยนแปลง ที่เปลี่ยนไปเป็นแค่ราคาเท่านั้น
**AMATA ของเฮียวิกรม กรมดิษฐ์  ประธานเจ้าหน้าที่บริหารอมตะ คอร์ปอเรชัน น่าสนใจ ราคามีโอกาสรีบาวด์สูง อยู่ในกลุ่มหุ้นนิคมอุตสาหกรรมที่จะได้รับประโยชน์จากโครงการ EEC และ SEC และยังติดโผหุ้นยั่งยืน ที่เป็นเป้าหมายการลงทุนของกองทุนใหม่ที่จะเข้ามาแทน LTF โหงวเฮ้งแบบนี้น่าทยอยเก็บเข้าพอร์ต ราคาเป้าหมาย 26 บาท
**บัตรกรุงไทย หรือ เคทีซี เมื่อวันศุกร์มีข่าวดีออกมา และโบรกฯ หลายแห่งอัพราคาเป้าหมายด้วย แต่ราคาหุ้นกลับร่วงลง ท่ามกลางข่าวว่า “เจ้ามือ” เข้ามาเก็บของ และพยายามทุบ ๆ หุ้นเอาไว้ ยังไม่ให้หุ้นวิ่งจนกว่าจะ “เก็บของ” ได้ตามที่(ราคา)ต้องการ แล้วค่อยปล่อยให้ราคาทะยานขึ้นไป รายย่อยคนไหนทนไม่ไหว หรือพวกซื้อขายรายวัน ก็ต้องยอมตัดขาดทุนไป ขณะที่มีข่าวว่าหลังเก็บหุ้นได้แล้ว และก่อนสิ้นปีนี้จะดันราคาขึ้นไปแตะ 40.00 บาท ก็ต้องมาจับตาดูว่าจริงหรือเปล่า